Document ID: /fineweb-2-swissfilter-quality_10-filterrobots/filtered/01449.jsonl.gz/20

En ole koskaan ollut perinteisten joulutorttujen ystävä tai siis tarkemmin luumuhillon ystävä. En tosin ole tullut aiemmin ajatelleeksi tai kokeillut täytteeksi mitään omaan makumaailmaani sopivaa. Tänä vuonna suomilomalla nappasin kaupassa hetken mielijohteesta ostoskoriini torttutaikinaa ja suuntasin karkkihyllylle. Miksi ei voisi kokeilla tortun täytteeksi lakua? Niinpä mukaani lähti pussi lakritsitoffeeta ja aloin leipomaan lakutorttuja.
Niin syntyi Intohimoisen lakritsin nautiskelijan jouluherkku! Vaikka yhdistelmä saattaa kuulostaa aluksi oudolta osoittautui kokeilu lakutortusta järjettömän hyväksi. Suolaisen ja makean yhdistelmä vain on pettämätön! Näillä lakutortuilla voi yllättää ystävät tai työkaverit.
Lakutortut:
Torttutaikinaa
Brunbergin lakritsitoffee karkkeja
Kananmunaa voiteluun
Tomusokeria koristeluun
Leikkaa taikinalevy kahteen osaan niin, että saat neliönmuotoisen palan. Aseta kullekin neliölle yksi lakritsitoffee keskelle. Käännä kulmat keskelle ja nipistele sivusaumat huolellisesti toisiinsa kiinni. Muotoile leivonnaisesta ympyrän muotoinen ja leikkaa tasaisin välein 8 viiltoa karkin keskustasta ulkokehälle. Viimeistele vielä peukalolla ja etusormella terävät sakarat, jotta lakutortusta tulee tähdenmallinen. Voitele kananmunalla ennen paistoa.
Paista tortut 200C asteessa noin 10-15 minuuttia tai kunnes tortut ovat saaneet kauniin ruskean pinnan.
Jäähtyneet tortut voi viimeistellä tomusokerilla. Tarjoile ja nautiskele!
Ps. Jos lakutortun taittelee perinteisellä tavalla, se jää auki ja täytteenä oleva lakritsi kovettuu uunissa. Suljettuna täyte säilyy tortun sisällä ihanan täyteläisenä ja pehmeänä.
♥ Anniina
Tuu seuraamaan ulkosuomalaisia juttujani Instagramiin: @mountainsoul.ch